Završna riječ na Katehetskoj ljetnoj školi

Split, 1. rujna 2023.

Bijeli papir, da citiram kolegu Sinišu Kovačića, je ispisan. Katehetska ljetna škola je završena. No, i ovaj je završetak pokazao, upriličen u Okruglom stolu i raspravi, pokazao da je srca čovjeka, učenika i mladoga čovjeka u odrastanju, još uvijek otvorenu. Čemu? Kao niti jedan čovjek, tako niti mladi, ne može se osloboditi čežnje, nostalgije za transcendentnim, metafizičkim, za Bogom. Stoga se slažem s fra Ivanom, koji je ustvrdio: Ja ne vjerujem u nevjernike.

U uvodu u ovu Katehetsku školu, u pisanoj riječi u knjižici, naveo sam u tom smislu jednoga autora i njegovu knjigu, autobiografiju: Jason Barnes, Ništa što bi bilo tako važno. U toj se knjizi, među ostalim, kao ateist, sučeljava i s pitanjima Boga. Svoje umovanje, konfrontaciju, čežnju, zaključuje riječima: Ja ne vjerujem u Boga, ali mi nedostaje! Mi ne govorimo možda tako, naši mladi također. Radije ćemo nekada reći: Mi vjerujemo u Boga, ali nam nedostaje. Često, dakle, uopće nije u pitanju njihova još uvijek nedostatno kvalitetno artikulirana vjera, nego samo govor o Bogu, koji ne razumiju, koji ih ne dotiče, koji im je pomalo stran. Kriza govora, a ne vjere, možda je prava kriza suvremenoga naviještanja. U tom je kontekstu mladima digitalna kultura, da apostrofiram Nietzschea, poput telefona za vezu s Onostranim, s onim onkraj ovoga svijeta.

Kako je danas i prvi dan molitve za sve stvoreno, dopustite mi da upotrijebim jednu „prirodnu“ sliku za evangelizaciju Crkve na našem području, ali i za ovu Katehetsku ljetnu školu. Meni, kada razmišljam o evangelizaciji, pada na pamet slika rijeke. Ona ima svoj izvor, ima svoj tok, ima svoje pritoke u koje se račva i dijeli, ali ima i svoje ušće, po kojem ulazi u nešto drugo. Evangelizacija i digitalna kultura teku zajedno. Njihov je izvor u Kristu. Digitalna kultura i njezina moć je poput jednog od mnogih pritoka, ali je ista rijeka, samo drukčije oblikovana. Negdje tamo, poput Save, koja se nakon dugog puta ulijeva u Crno more, ali ne gubi na svome identitetu, nego se samo pretvara u drugi i još širi i veći oblik, je i sa evangelizacijom, koja se ostvaruje po digitalnoj kulturi. I upravo nas je kolega Stojić, na osobnom primjeru, potaknuo da se ne bojimo ploviti.

Bijeli papir je ispisan. Katehetska ljetna škola završava. No, ne i naša zadaća. Vjerujem da će se sva znanja, sve spoznaje, sva razmišljanja, koja ste stekli na ovoj Katehetskoj ljetnoj školi, pretvoriti u lijepu naraciju, bogatu susretima s učenicima, oblikovanu u njihov, ali i naš osobni susret s Isusom Kristom. Nije li to naša zadaća? Katehetska škola možda završava, ali ne i riječ, koja je ovdje izrečena. Ponesite je na put u novu školsku i pastoralnu godinu.

Hvala na pozornosti!

Ivica Pažin